IP/09/369 Brussell, id-9 ta' Marzu 2009 Il-Kummissarju Hübner stqarret: "L-appoġġ għall-ambjent u għall-ekonomija li tirrispetta lill-ambjent imorru id f'id mal-għan tal-Politika ta' Koeżjoni għat-twassil tat-tkabbir sostenibbli, tal-impjiegi u tal-kompetittività. F'ambjent finanzjarju diffiċli, dan l-investiment għandu jkun kruċjali għall-ħolqien ta' impjiegi fit-tul u għal qawmien ġdid tal-ekonomiji lokali, kif ukoll għat-tisħiħ tal-impenn tal-UE biex tiġġieled kontra l-bidla fil-klima." Infiq ambizzjuż għal iniżjattivi ambjentali Il-EUR 105 biljun dedikati għal proġetti li jirrispettaw l-ambjent u għall-impjiegi huma kważi tliet darbiet akbar mis-somma allokata fil-perjodu baġitarju 2000-2006. Parti kbira mill-pakkett (EUR 54 biljun) hija mfassla biex tgħin lill-Istati Membri jikkonformaw mal-leġiżlazzjoni ambjentali tal-UE. It-titjib fit-trattament tal-ilma u tal-iskart waħdu jilħaq it-EUR 28 biljun tat-total. Ir-Rumanija u l-Bulgarija qed jinvestu l-ogħla proporzjon tal-finanzjament għall-Politika ta' Koeżjoni fi proġetti relatati mal-ambjent, f'45 % u 42 % tal-allokazzjonijiet tagħhom rispettivament. Dawn l-investimenti jinkludu mijiet ta' proġetti prinċipali għall-ambjent, li jikkontribwixxu wkoll għall-ħarsien u l-ħolqien ta' impjiegi fl-UE. Il-ġlieda kontra l-bidla fil-klima L-UE laqgħet għanijiet ambizzjużi fil-ġlieda kontra l-bidla fil-klima – tnaqqis ta' 20 % fl-emissjonijiet ta' gassijiet b'effett serra fl-UE b'sehem ta' 20 % ta' enerġiji li jiġġeddu fil-konsum tal-enerġija tal-UE sal-2020. Bi EUR 48 biljun allokati għal miżuri mmirati li jilħqu l-għanijiet tal-klima tal-UE u li joħolqu ekonomija li tiddependi anqas fuq il-karbonju, il-Politika ta' Koeżjoni qed tagħti kontribut konsiderevoli lil dawn il-miri. Dan jinkludi EUR 23 biljun għall-ferroviji, EUR 6 biljun għat-transport nadif fl-ibliet, EUR 4,8 biljun għall-enerġiji li jiġġeddu u EUR 4,2 biljun għall-effiċjenza fl-enerġija. Il-Politika ta' Koeżjoni qed tgħin ukoll biex toħloq opportunitajiet ġodda fis-suq għall-ekonomiji lokali billi tippermettilhom jiksbu l-opportunitajiet maħluqa mill-ħtieġa tat-trattament tal-bidla fil-klima bħala sorsi potenzjali tat-tkabbir. Kważi nofs l-Istati Membri (l-Awstrija, il-Bulgarija, ir-Repubblika Ċeka, Franza, il-Ġermanja, l-Ungerija, l-Italja, il-Polonja, il-Portugall, ir-Rumanija, is-Slovakkja, is-Slovenja u r-Renju Unit) integraw l-indikaturi għat-tnaqqis tal-emissjonijiet ta' gass b'effett serra fil-programmi tal-Politika ta' Koeżjoni tagħhom. Franza, pereżempju, żviluppat għodda unika ta' valutazzjoni tal-karbonju biex tissorvelja l-emissjonijiet ta' CO2 prodott mill-proġetti kollha ffinanzjati bl-appoġġ tal-UE. Il-promozzjoni tal-eko-innovazzjoni Il-promozzjoni tal-eko-innovazzjoni u tal-impjiegi "ambjentali" ġodda, speċjalment fl-intrapriżi żgħar u ta' daqs medju (SMEs), tinsab fuq quddiem fil-prijoritajiet għall-appoġġ tar-reġjuni. Il-Politika ta' Koeżjoni qed tikkontribwixxi EUR 3 biljun għall-promozzjoni fl-SMEs ta' prodotti u ta' proċessi ta' produzzjoni li ma jagħmlux ħsara lill-ambjent. Wieħed mill-għanijiet ċari ta' finanzjament għar-riċerka u l-innovazzjoni huwa li tingħata spinta lill-investiment ġenerali fit-teknoloġiji ambjentali. Il-Lahti Cleantech cluster fil-Finlandja huwa eżempju tajjeb ta' dan it-tip ta' appoġġ. L-investiment Komunitarju (ta' EUR 1,5 miljun) f'dan il-proġett inkoraġġixxa l-innovazzjoni u l-iżvilupp ta' teknoloġiji ambjentali billi laqqa' flimkien l-intrapriżi żgħar u kbar, l-organizzazzjonijiet edukattivi u l-awtoritajiet reġjonali. Ir-riżultati huma ċari: Inħolqu 170 impjieg ġdid, twaqqfu 20 kumpaniji ġodda ta' teknoloġija nadifa fir-reġjun ta' Lahti u l-proġett ġibed aktar minn EUR 30 miljun f'investiment totali. Programmi "ambjentalment approvati" L-455 programm li qed jitħaddmu fil-qalba tal-Politika ta' Koeżjoni huma "ambjentalment approvati": qabel l-approvazzjoni mill-Kummissjoni Ewropea, l-Istati Membri għandhom iressqu evalwazzjoni ambjentali strateġika biex jiżguraw li l-programmi tagħhom jirrispettaw ir-regoli ambjentali tal-UE. Għandha titwettaq ukoll evalwazzjoni tal-impatt ambjentali għal ċerti skemi ffinanzjati mill-Komunità – jiġifieri proġetti ewlenin tat-trasport. Politika flessibbli għall-adozzjoni ta' sfidi kumplessi L-isfida tal-ambjent ma tirrispettax il-fruntieri. Il-Politika ta' Koeżjoni, bil-programmi numerużi tagħha transkonfinali, transnazzjonali u interreġjonali, tista' toffri pjattaforma importanti għal tipi ġodda ta' kooperazzjoni. Pereżempju, l-EU Baltic Sea Region Strategy (l-Istrateġija tar-Reġjun tal-Baħar Baltiku) hija l-ewwel strateġija tal-UE mfassla f'livell ta' "makro-reġjun", li tinvolvi l-pajjiżi tal-viċinat bħar-Russja. Waħda mill-għanijiet prinċipali tagħha hija li ttejjeb l-istat ambjentali tal-Baħar Baltiku. Anness: Il-finanzjament ta' koeżjoni allokat għall-ambjent f'kull Stat Membru. Aktar tagħrif jinstab fuq: http://ec.europa.eu/regional_policy/projects/stories/index_en.cfm http://ec.europa.eu/sustainable/ ANNEX Cohesion policy investment in environment, by Member State 2007-2013, in Euros